Uznesenie Európskeho parlamentu o situácii v sektore drobného ovocia, čerešní a višní určených na spracovanie



Úradný vestník 308 E , 16/12/2006 S. 0190 - 0193



P6_TA(2006)0420 Drobné ovocie, čerešne a višne Uznesenie Európskeho parlamentu o situácii v sektore drobného ovocia, čerešní a višní určených na spracovanie Európsky parlament, - so zreteľom na správu Komisie pre Radu a Európsky parlament z 28. júna 2006 o situácii v sektore drobného ovocia, čerešní a višní určených na spracovanie (KOM(2006)0345), - so zreteľom na nariadenia Rady (ES) č. 2200/96 [1], 2201/96 [2], 2202/96 [3] a 2699/2000 [4], na ktorých spočíva spoločná organizácia trhu (SOT) s ovocím a zeleninou, - so zreteľom na svoje uznesenie z 5. júla 2001 o správe Komisie pre Radu o spoločnej organizácii trhu s ovocím a zeleninou [5], - so zreteľom na nariadenie Komisie (ES) č. 1432/2003 [6], ktoré sa týka uznania skupín pestovateľov a (ES) č. 1433/2003 [7] o operačných fondoch a programoch v tomto odvetví, - so zreteľom na nariadenia Komisie (ES) č. 1535/2003 [8], 2111/2003 [9] a 103/2004 [10], ktoré zjednodušujú ustanovenia nariadení platných v tomto odvetví, - so zreteľom na nariadenie Rady (ES) č. 1782/2003 [11] a nariadenie Komisie (ES) č. 2237/2003 [12], ktoré sa týkajú osobitných opatrení na podporu pestovateľov orechov, - so zreteľom na dokument Komisie pod názvom Rozšírenie EÚ: dôsledky pre sektor ovocia a zeleniny (GR AGRI, C-4, apríl 2004), - so zreteľom na správu Komisie pre Radu a Európsky parlament z 10. augusta 2004 o zjednodušení spoločnej organizácie trhu s ovocím a zeleninou (KOM(2004)0549), - so zreteľom na pracovný dokument Komisie z 3. septembra 2004, ktorý obsahuje analýzu spoločnej organizácie trhu s ovocím a zeleninou (SEK(2004)1120), - so zreteľom na svoje uznesenie z 11. mája 2005 o zjednodušení spoločnej organizácie trhu s ovocím a zeleninou [13], - so zreteľom na pracovný dokument Komisie z 28. júna 2006 o prieskume sektora drobného ovocia, čerešní a višní určených na spracovanie v EÚ (SEK(2006)0838), - so zreteľom na článok 108 ods. 5 rokovacieho poriadku A. keďže medzi ciele spoločnej poľnohospodárskej politiky (SPP) patrí zvýšenie poľnohospodárskej produktivity, zabezpečenie primeranej životnej úrovne poľnohospodárov, stabilizácia trhov a zabezpečenie zásobovania i primeraných cien pre spotrebiteľov, B. keďže v Zmluve o založení Európskeho spoločenstva sa navrhuje, aby sa pri tvorbe SPP bral do úvahy osobitný charakter poľnohospodárskej činnosti, ktorý je dôsledkom sociálnej štruktúry poľnohospodárstva, ako i štrukturálnych a prírodných rozdielov medzi rôznymi poľnohospodárskymi regiónmi, ďalej potreba postupne uskutočniť vhodné úpravy a skutočnosť, že v členských štátoch je poľnohospodárstvo odvetvím, ktoré je tesne prepojené s hospodárstvom ako celkom, C. keďže troma základnými zásadami SPP sú: jednota spoločného trhu, preferencia Spoločenstva a finančná solidarita, D. keďže od rozšírenia Európskej únie prešiel trh s drobným ovocím, čerešňami a višňami výraznou zmenou, keď sa celková plocha vysadená týmto ovocím zvýšila zo 69000 hektárov na 237000 hektárov, E. keďže v Zmluve o pristúpení Poľsko upozornilo na predpokladané ťažkosti na trhu EÚ s ovocím a zeleninou po rozšírení, ako aj na to, že je potrebné na tomto trhu zaviesť ochranné opatrenia, F. keďže od rozšírenia v roku 2004 do značnej miery vrástol hospodársky význam drobného ovocia pre EÚ, a to predovšetkým s ohľadom so skutočnosťou, že niektoré nové členské štáty patria medzi najväčších pestovateľov tohto ovocia na svete, G. keďže drobné ovocie, čerešne a višne neboli pred rozšírením v roku 2004 považované v právnych predpisoch Spoločenstva za produkty mimoriadne citlivo reagujúce na vplyvy trhu, a preto ani neboli prijaté osobitné opatrenia v rámci príslušných politík Spoločenstva (SOT s ovocím a zeleninou, colná politika) a keďže právne predpisy Spoločenstva sa po rozšírení primerane neprispôsobili novým skutočnostiam v sektore drobného ovocia v Spoločenstve, H. keďže problém drobného ovocia, čerešní a višní sa týka najmä nových členských štátov a osobitne Poľska, ktoré pokrýva dve tretiny celkovej produkcie drobného ovocia, čerešní a višní určených na spracovanie v rámci Únie; keďže tento problém sa týka aj niektorých regiónov starých členských štátov, v ktorých táto výroba predstavuje dôležité poľnohospodárske odvetvie, I. keďže spracovateľské podniky z dôvodu zvyšovania cien surovín na trhu Spoločenstva s čerešňami a višňami čoraz častejšie nahrádzajú niektoré produkty (napr. čerešne višňami); keďže hrozba, ktorú predstavuje dovoz z tretích krajín pre prežitie tradičnej výroby v niektorých členských štátoch, ešte viac zosilňuje túto tendenciu, J. keďže produkcia drobného ovocia, čerešní a višní je sústredená v niekoľkých z najchudobnejších regiónov EÚ, čím sa stáva závažným sociálnym i hospodárskym problémom, K. keďže podstatné množstvo drobného ovocia, čerešní a višní sa produkuje v malých rodinných podnikoch, ktorých prežitie závisí od pestovania tohto ovocia, L. keďže dlhodobá kríza na trhu s ovocím a zeleninou ohrozuje budúcnosť odvetvia, M. keďže v rokoch 2004 a 2005 cena jahôd určených na spracovanie a mrazených jahôd v Európskej únii značne poklesla v dôsledku zvýšenej konkurencie z tretích krajín a dočasného nárastu produkcie v Spoločenstve, N. keďže dovoz z tretích krajín do 25 členských štátov je vysoký pokiaľ ide o maliny a čerešne a v posledných rokoch sa zvýšil aj dovoz mrazených jahôd, a keďže v tejto súvislosti sa zvýšila konkurencia na trhu s jahodami určenými na spracovanie dovozom lacných mrazených jahôd z tretích krajín, najmä z Číny a Maroka, O. keďže čierne ríbezle sa pestujú najmä v severných členských štátoch a keďže Európska únia je najväčším svetovým pestovateľom tohto ovocia, P. keďže od rozšírenia v roku 2004 vzrástla produkcia malín v EÚ z 28000 ton na 87000 ton (priemerné hodnoty v rokoch 2002 - 2004), vstupom dvoch nových veľkých pestovateľov, Poľska (48000 ton) a Maďarska (10000 ton), Q. keďže od rozšírenia podstatné množstvo čerešní a višní v Únii produkujú nové členské štáty, najmä Poľsko (190000 ton v rokoch 2002 - 2004) a Maďarsko (51000 ton), R. keďže skupiny a organizácie pestovateľov sú hlavnými príjemcami podpory na trhu s ovocím a zeleninou, zatiaľ čo ich prítomnosť na trhu nových členských štátov je veľmi nízka, a keďže nové členské štáty produkujú veľké množstvo drobného ovocia, čerešní a višní, S. keďže väčšina prostriedkov z rozpočtu Spoločenstva určených pre trh s ovocím a zeleninou slúži na podporu spracovania a táto pomoc sa nevzťahuje na drobné ovocie, a ani na čerešne a višne, T. keďže v niektorých členských štátoch predstavuje pestovanie drobného ovocia, čerešní a višní určených na spracovanie samostatné odvetvie, ktoré prispieva k tomu, aby zostala zachovaná hospodárska a sociálna štruktúra v týchto krajinách; 1. vyzýva Komisiu, aby okamžite zaviedla projekty spolupráce a vzdelávacie opatrenia určené pre dotknutých poľnohospodárov, ako aj podporu na zlepšenie trhovej infraštruktúry s cieľom zvýšiť príjmové možnosti poľnohospodárskych podnikov zameraných na pestovanie drobného ovocia, čerešní a višní v Únii; 2. žiada, aby bolo odvetvie drobného ovocia ako sú jahody, ríbezle, maliny, egreše, ako aj višne a čerešne zahrnuté do podobných systémov spracovateľskej pomoci, aké sa v súčasnosti uplatňujú v prípade paradajok, hrušiek, broskýň a citrusových plodov, aby sa tieto trhy účinnejšie stabilizovali; upozorňuje na skutočnosť, že tieto produkty majú strategický význam v niektorých regiónoch starých členských štátov, ako aj v nových členských štátoch, kde zohrávajú dôležitú úlohu nielen v hospodárskej oblasti, ale aj v sociálnej oblasti a v oblasti územného plánovania; 3. vyzýva Komisiu, aby bezodkladne navrhla a vykonala opatrenia na obmedzenie nadmerného dovozu drobného ovocia z tretích krajín, najmä z tých, ktoré uplatňujú dampingové ceny; 4. vyzýva Komisiu, aby z dlhodobého hľadiska preskúmala prijatie mechanizmu kvalifikovaného prístupu na trh s drobným ovocím, ktorý podmieňuje dovozy produktov z tretích krajín tým, že sa pri ich výrobe dodržiavajú sociálne a ekologické normy, ktoré zodpovedajú normám platným v Únii; žiada, aby sa v prípade nedodržania týchto noriem uvalil na dovoz poplatok, ktorý bude chrániť európskych výrobcov pred dampingom, a aby príjmy z tohto poplatku boli použité na projekty pre rozvoj vidieka v príslušných krajinách vývozu; 5. zastáva názor, že je potrebné vytvoriť mechanizmy na podporu skupín pestovateľov, prostredníctvom ktorých budú podporovaní pri zakladaní takýchto skupín (a v konečnom dôsledku aj organizácií pestovateľov) v tých členských štátoch, v ktorých je organizácia sektora ovocia a zeleniny oveľa slabšia, ako je priemer v Spoločenstve, a to napríklad zdvojnásobením miery pomoci predbežne uznaným skupinám pestovateľov; 6. je toho názoru, že nové členské štáty by mali dostať v prechodnom období väčšiu pomoc na vytváranie a riadenie predbežne uznaných skupín pestovateľov (miera pomoci od prvého do piateho roku činnosti v poradí 10 %, 10 %, 8%, 6% a 4% namiesto súčasných 5 %, 5%, 4 %, 3% a 2 %, pričom sa zachovajú súčasné stropy pomoci v príslušnom poradí 100000, 100000, 80000, 60000 a 40000 EUR); 7. vyzýva Komisiu, aby prijala rázne opatrenia, na základe ktorých by boli produkty podliehajúce nízkym colným tarifám (ako je to v prípade drobného ovocia) zaradené medzi citlivý tovar a aby sa na drobné ovocie vzťahovali špeciálne ochranné doložky a dohody o vstupných cenách; 8. vyzýva Komisiu, aby vstúpila do dialógu s členskými štátmi s cieľom zaviesť finančnú podporu projektov na zlikvidovanie starých sadov s drobným ovocím, čerešňami a višňami v prípade, že nadmerné zásobovanie bude pretrvávať; 9. vyzýva Komisiu, aby zjednodušila príslušné predpisy a podporné krízové opatrenia pre pestovateľov drobného ovocia, čerešní a višní, ktorí utrpeli straty v dôsledku nepriaznivých poveternostných podmienok; domnieva sa, že takéto zjednodušenie by malo najmä zabezpečiť, aby sa na kompenzáciu vplyvu nepriaznivých poveternostných podmienok nevyžadovalo predchádzajúce schválenie Komisiou, čo by výrazne urýchlilo platby poľnohospodárom; 10. vyzýva Komisiu, aby v rámci reformy SOT s ovocím a zeleninou zaviedla kompenzačné opatrenia pre pestovateľov, ktorí sa zrieknu predaja drobného ovocia, čerešní a višní v prípade nepredvídaných a dočasných ťažkostí zapríčinených nadmernou ponukou na trhu; 11. žiada, aby sa zaviedol systém označovania krajiny pôvodu poľnohospodárskych produktov určených na spracovanie a aby sa toto označenie uviedlo aj na hotovom výrobku, na základe čoho budú mať spotrebitelia možnosť rozhodnúť sa, či chcú kupovať regionálne výrobky; 12. žiada, aby boli pridelené príslušné finančné prostriedky v súvislosti s nariadeniami, ktoré sa snažia podporovať poľnohospodárske produkty, aby sa zvýšila spotreba vysoko kvalitného európskeho drobného ovocia, čerešní a višní a výrobkov z tohto ovocia; 13. vyzýva poľskú vládu na skoncovanie s daňovým znevýhodnením niektorých skupín pestovateľov, aby ich tak povzbudila k zakladaniu združení, v rámci ktorých budú spolupracovať pri predaji príslušných produktov, a aby im umožnila optimálne využívať rozpočtové prostriedky pridelené na SOT s ovocím a zeleninou v Únii; 14. poveruje svojho predsedu, aby toto uznesenie postúpil Rade a Komisii, ako aj vládam členských štátov. [1] Ú. v. ES L 297, 21.11.1996, s. 1. [2] Ú. v. ES L 297, 21.11.1996, s. 29. [3] Ú. v. ES L 297, 21.11.1996, s. 49. [4] Ú. v. ES L 311, 12.12.2000, s. 9. [5] Ú. v. ES C 65 E, 14.3.2002, s. 334. [6] Ú. v. EÚ L 203, 12.8.2003, s. 18. [7] Ú. v. EÚ L 203, 12.8.2003, s. 25. [8] Ú. v. EÚ L 218, 30.8.2003, s. 14. [9] Ú. v. EÚ L 317, 2.12.2003, s. 5. [10] Ú. v. EÚ L 16, 23.1.2004, s. 3. [11] Ú. v. EÚ L 270, 21.10.2003, s. 1. [12] Ú. v. EÚ L 339, 24.12.2003, s. 52. [13] Ú. v. EÚ. C 92 E, 20.4.2006, s. 284. --------------------------------------------------